FC U Craiova 1948 a pierdut partida cu Hermannstadt, scor 1-3, din ultima etapă a play-out-ului și a retrogradat în Liga 2. Mulți dintre jucători și-au reziliat deja contractele cu formația olteană.
Jucătorii lui Eugen Trică nu au profitat de rezultatele înregistrate în etapa a 9-a din play-out și au retrogradat în eșalonul secund, la trei ani de la promovarea în SuperLiga.
Ilie Dumitrescu i-a criticat în direct pe fotbaliștii de la FC U Craiova, considerând că schimbările dese de antrenori și implicarea patronului Adrian Mititelu nu scuză eșecul din acest acest sezon.
”Când ai un nucleu important de jucători, nu ai cum să te prezinți așa la joc. Nu cred că trebuia neapărat antrenor. Mai este și de jucători, sunt momente în care mai sunt 3-4 meciuri, iar jucătorii trebuie să scoată fără niciun antrenor la nivelul ăsta.
Nu cred că există nicio scuză. Eu, dacă aș fi conducător de club, nu aș investi în niciun jucător care a dus o echipă în Liga 2. Eu nu aș investi în niște jucători care au retrogradat o echipă.
Cumva mie îmi dă cu virgulă, un nucleu important de jucători, Bahassa, Bauza, Blănaru, Van Durmen, Baeten, Achim, câți jucători sunt acolo, să retrogradeze o echipă. Îți trebuie antrenor să intri să joci puțin?” a declarat Ilie Dumitrescu, la Digi Sport.
Ilie Dumitrescu a continuat criticile la adresa jucătorilor din Bănie, menționând că aceștia nu au educația necesară pentru a se sacrifica în momentele în care jocule echipei suferă.
”Antrenorul este extrem de important, dar sunt meciuri în care poți să joci. De ce îți trebuie antrenor să ajuți apărarea atunci când se pierde mingea?
Îți trebuie antrenor sau e de educație? În momentul când se pierde mingea trebuie să mergi pe teren? În fotbalul mare, educația profesională a unui jucător e imaculată și există reflex când se pierde mingea.
Eu i-am văzut cum se opreau și stăteau cu mâna în șold. Mergeau pe teren când se pierdea mingea” a mai adăugat Ilie Dumitrescu.